Բողոքականությունը կիսում է համաքրիստոնեական պատկերացումները Աստծու, Նրա Եռամիասնության, Սուրբ Հոգու, դրախտի և դժոխքի (միաժամանակ հերքելով քավարանի մասին կաթոլիկական պատկերացումը), աստվածային հայտնության, կանխորոշման, նախասահմանման մասին: Դրա հետ միասին բողոքականությունը հերքում է փրկագործության մեջ հավատացյալի և Աստծու միջև եկեղեցու և հոգևորականության միջնորդության գաղափարը, հրաժարվում է եկեղեցական նվիրապետությունից, մերժում է վանականության ինստիտուտը, սրբերի պաշտամունքը, մասունքների երկրպագումը, ճոխ և թանկարժեք ժամերգությունները և արարողությունները: Բողոքականության մեջ բացակայում է կուսակրոնությունը: